باناصا هيّا مدينة مورية أمازيغية رومانية قديمة، كترجع لؤصول ديالها ف لغالب ل لقرن رّابع قبل لميلاد، ؤلا حتا قبل. باناصا كانت عندها أهمية قتيصادية كبيرة حيت جات علا واد سوبوبوس (واد سبو)، ؤ كانت مكونيكطية مزيان معا رّيزو د تّيجارة لمتوسطية ف لعصر لقديم. من لعصر د لموحدين لموضع ولات عندو أهمية دينية كبيرة ب سباب لأضرحة ديال أوليا بحال سيدي علي بوجنون، سيدي حمد لݣرج ؤ سيدي بوعزة. مدينة باناصا حدد لموضع ديالها لباحت لفرانساوي شارل جوزيف تيسو ف 1871 من نقيشة تّلقات فيها، ؤ كانت قبل معروفة غير من لمكتوبات رّومانية. تحت لحتيلال رّوماني كانت رسميا معروفة ب سمية يوليا والينتيا باناصا Iulia Valentia Banasa. ف لوقت ديال لإمبراطور ماركوس أوريليوس تبدلات سّمية ل كولونيا أوريليا باناصا Colonia Aurelia Banasa. سّباب ديال هاد تّبدال د سّمية ل حد سّاعة مامعروفش، مي تقدر تكون عندها علاقة معا ضطيرابات طرات ف لمدينة. باناصا جات علا طّريق ما بين طنجيس ؤ سالا كولونيا، علا ضّفة لجانوبية ديال سّوبوبوس، 17 كيلوميطر من مشرع بلقصيري. لمدينة بدات غالبا كا ڤيلاج موري ف لقرن رّابع ق.م.، ؤلا قبل. كاينين أتار تّلقاو فيها يقدرو يكونو كيرجعو ل لقرن لخامس ؤلا سّات قبل لميلاد.